
PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT

asupra propunerii legislative privind asigurarea 

transparenţei sondajelor de opinie cu relevanţă politică


Propunerea legislativă privind asigurarea transparenţei sondajelor de opinie cu relevanţă politică a fost transmisă Comisiei cu adresa nr. Pl. - x  229 din 22 aprilie 2008.
Comisia pentru cultură, arte, mijloace de informare în masă a fost sesizată în fond cu această propunere legislativă, spre avizare fiind transmisă Comisiei pentru drepturile omului, culte şi problemele minorităţilor naţionale şi Comisiei juridice, de disciplină şi imunităţi. Comisia pentru drepturile omului culte, şi problemele minorităţilor naţionale a avizat favorabil propunerea legislativă iar Comisia juridică, de disciplină şi imunităţi a hotărât avizarea negativă a acesteia. 
În redactarea raportului Comisia a ţinut cont de avizul favorabil nr. 1687/10.12.2007, emis de Consiliul Legislativ şi de Punctul de vedere al Guvernului nr. 132/16.01.2008, care nu susţine adoptarea acestei iniţiative legislative.                                                                                                                                                                                                                                                                                                                                                                   
Prin obiectul de reglementare şi conţinutul său, propunerea legislativă face parte din categoria legilor ordinare.

Propunerea legislativă a fost respinsă de Senat, în şedinţa din 15 aprilie 2008, în calitate de primă Cameră sesizată.

Comisia  a dezbătut propunerea legislativă  în şedinţa  din data de 9 septembrie  2008. 

În conformitate cu cele prezentate în Expunerea de motive, propunerea legislativă vizează stabilirea unor măsuri „în vederea creşterii gradului de veridicitate şi transparenţă a sondajelor de opinie şi diminuarea manipulării electoratului prin intermediul acestora”.
La lucrările Comisiei au fost prezenţi 20 deputaţi, din totalul de 22  membri ai Comisiei. 

Raportul Comisiei a fost adoptat cu unanimitatea voturilor celor prezenţi în sală în momentul votului. 
Potrivit prevederilor art. 75 din Constituţia României, republicată, şi al art. 92 din Regulamentul Camerei Deputaţilor, republicat, Camera Deputaţilor este Cameră decizională.
În urma dezbaterii, Comisia pentru cultură, arte, mijloace de informare în masă propune respingerea propunerii legislative privind asigurarea transparenţei sondajelor de opinie cu relevanţă politică.

Motivaţia respingerii se întemeiază pe următoarele considerente:
· dispoziţiile alin. (1) al art. (1) şi cele ale art. 2 cu privire la notificare, intră în conflict cu limitele de competenţă şi principiile stabilite de Legea audiovizualului nr.504/2002. Limitele de competenţă ale Consiliului Naţional al Audiovizualului sunt strict definite de art. 10 din această lege. Totodată, potrivit prevederilor alin. (4) al aceluiaşi articol, dreptul de control asupra conţinutului programelor oferite de radiodifuzori se poate exercita “numai după comunicarea publică a acestor programe”;
· de asemenea, trebuie avut în vedere  şi faptul că răspunderea pentru conţinutul serviciilor de programe audiovizuale revine radiodifuzorului, iar, potrivit legii, Consiliul Naţional al Audiovizualului nu poate aplica sancţiuni decât acestor subiecte de drept şi nu unei “entităţi care a comandat investigaţia sociologică”. În situaţia  în care se constată încălcări ale unor prevederi legale care nu intră în competenţa sa, potrivit articolului 10 alin. (6) al Legii  nr.504/2002 a  audiovizualului, Consiliul  „este obligat să sesizeze autorităţile competente”. 
                       PREŞEDINTE,

